Polisie se DNS-stelsel al maande stukkendArgieffoto: SAPD/Facebook Die elektroniese registerstelsel van die polisie se forensiese wetenskaplaboratorium, wat bewysstukke vir DNS-ontledings bestuur, is glo maande lank al buite werking. Dit beteken dat duisende verkragters moontlik nie vervolg sal word nie weens ŉ gebrek aan bewyse. Volgens die drukgroep Action Society se woordvoerder, dr. Rineé Pretorius, is die stelsel sedert Junie verlede jaar af en het dit ŉ geweldige impak op die oorhandiging en verwerking van DNS-toetse gehad. “Die publiek moet verstaan dat daar ŉ ketting van gebeure is vandat ŉ slagoffer ŉ voorval by ŉ polisiestasie aanmeld totdat DNS-bewyse aan ŉ hof voorgelê kan word. Indien hierdie stelsel nie werk nie, stel dit die ketting bloot en is die geloofwaardigheid van bewysstukke in gevaar.” Luidens ŉ verslag van die Suid-Afrikaanse Polisiediens (SAPD) was daar op 11 November verlede jaar ŉ agterstand van 117 736 onverwerkte DNS-monsters. “Dit beteken dat die jongste syfers wat vandag [tydens ŉ komiteevergadering van die polisie] aangekondig word, na verwagting nóg hoër sal wees.” Die nasionale raad vir forensiese toesig en etiek (DNS-raad) sal vandag (Dinsdag) voor die portefeuljekomitee oor polisie verskyn waarin die huidige syfers blootgelê gaan word. Foto ter illustrasie. (Foto: Unsplash) Pretorius sê dat hulle bekommerd is oor die derduisende verkragtingsake wat weens ŉ gebrek aan DNS-toetse hangend is, of moontlik uitgegooi kan word. “Ons kan nie toelaat dat die verwerking van DNS-monsters ons strafregstelsel só op sy knieë bring nie. Hierdie saak moet dringend aandag geniet. Ons sit met die nodige tegnologie – wat nie in stand gehou word nie – en ŉ skuldigbevindingsyfer van 7,8% vir verkragtings. Wanneer dit by noodsaaklike dienslewering kom, móét politiek op die agtergrond geskuif word.” Die drukgroep voer aan dat die probleem alleenlik opgelos kan word indien die regering bereid is om vennootskappe met private laboratoriums, wat oor die nodige hulpbronne en kapasiteit beskik, te sluit. “Die staat moet die wiel van geregtigheid aan die rol kry deur dringend aan hierdie probleem aandag te gee. Indien die regering ernstig is oor geslagsgegronde geweld (GBV), behoort hy elke hulpbron tot sy beskikking in te span om die DNS-agterstand te takel.” Kol. Brenda Muridili, polisiewoordvoerder, het by navraag aan Maroela Media gesê dat sy nie kennis dra van die kwessie nie, maar dat sy dringend navraag daaroor sal doen. Maroela Media sal die polisie se antwoord of die uitkomste van die komiteevergadering publiseer sodra dit bekend word.